Þórunn Reynisdóttir , forstjóri Úrval-Útsýn , segir óeðlilegt út frá samkeppnis sjónarmiðum að þurfa að keppa við banka en Heimsferðir eru í dag í eigu Arion banka . Þetta kemur fram í viðtali við hana á vef Túrista . „ Eins og þetta lítur út í dag er Arion banki að leigja flugvélar til að fljúga fólki í sólarlandaferðir , ” segir Þórunn og vísar til þess að nú hafa Heimsferðir gengið frá leigusamningi um afnot af flugvél ítalsks flugfélags í allt sumar . Samtals verða sæti fyrir um 34 þúsund manns , báðar leiðir . Segist Þórunn vonast til þess að bankinn selji Heimsferðir sem fyrst en hún vill ekki segja neitt um það hvort Úrval-Útsýn hafi áhuga á að kaupa félagið . Heimsferðir voru stofnaðar af Andra Má Ingólfssyni árið 1992 og rak hann ferðaskrifstofuna allt þar til Arion banki leysti til sín allar ferðaskrifstofur , sem heyrðu undir PrimeraTravel seinni hluta ársins 2018 . Nú hefur Andri Már boðað endurkomu sína í ferðaþjónustuna því hann er að setja á stofn nýja ferðaskrifstofu . Þórunn setur spurningarmerki við þetta í viðtalinu við Túrista , þar sem hún segir : „ Mér finnst það með ólíkindum að Andri Már komi núna , korteri eftir að hafa misst ferðaskrifstofurnar til bankans og ætli að hefja leik á ný eins og ekkert sé eðlilegra . Það er ekkert eðlilegt við það . Svo kemur Andri fram í fjölmiðlum og segir að hann sé fullfjármagnaður . Nýstofnaða fyrirtækið hans er með hlutafé upp á 500 þúsund krónur samkvæmt fyrirtækjaskrá . Þetta sýnir bara hvað þröskuldurinn er lágur í þessum rekstri og eitthvað bogið við kerfið . ”